
„Nem megmondtam-e neked, hogy ha hiszel, meglátod az Isten dicsőségét?” Lázár feltámasztásának (Jn 11,33-44) exegézise

A dolgozat egyrészt arra keres választ, hogy hogyan segít a hit a krízisben, kiemelt figyelemmel a gyász krizisében. Másrészt pedig, hogy hogyan lehet pozitívan megküzdeni a szív azon sóhajaival, mely a történetben Márta és Mária szájából is felcsendül: „Uram, ha itt lettél volna nem halt volna meg a mi testvérünk.“ A kérdésekre Lázár feltámasztásának történetén keresztül szeretnénk választ találni.
A dolgozat további célja, hogy Isten akiről dolgozatunkban is csak „olyan mint“, „ehhez vagy ahhoz hasonlóról“ tudunk beszélni, akiről minden szavunk töredékes és akivel kapcsolatban a próféta is ezt mondja, a mi gondolatunk, nem az ő gondolata (Ézs 55,8) tehát, hogy az emberi gondolkodáson túl, az egészen más gondolatú Istenhez közelebb vigyen. Továbbá szeretnénk felvillantani valamit abból a hitből, mely Lázár feltámasztásának történetén keresztül az ember legnagyobb kríziséből ad kiutat, a halál köteleiből szabadító Jézus által. A dolgozat a történet-kritikai exegézis módszerét követi.
A dolgozat fő következtetése az, hogy amíg e földön élünk, amíg betegségek, balesetek, csapások sújthatják szeretteinket, életünket, addig időről időre felcsendül az emberben az „Uram, ha itt lettél volna“ talán kissé kételkedő hitvallása. Ugyanakkor a Krisztusban életet talált keresztyén ember nem feledheti, hogy milyen dicsőséges jövendőt vár. Azt a győzedelmes megjelenést, melyben teljes valójában látható majd Isten dicsősége. Amikor színről színre „maga Isten lesz velük, és letöröl minden könnyet a szemükről, és halál sem lesz többé, sem gyász, sem jajkiáltás, sem fájdalom nem lesz többé, mert a régiek elmúltak.” (Jel 21,4) A kérdés tehát az „Hiszed-e ezt?”
A dolgozat végül az összegzésben Jézus háborgását összefüggésbe hozza a szinoptikus evangéliumokban található Gecsemáné-kertben kezdődő agóniájával, majd a kitekintésben aktualizálja mindazt, amit gyakorlati síkon tanít számunkra a textus a gyász feldolgozásáról, valamint a hitben élésről.




